Lietuvos Respublikos ambasada Budapešte

(Lietuvos Respublikos diplomatinės atstovybės ar konsulinės įstaigos pavadinimas)

**AKTUALIOS EKONOMINĖS INFORMACIJOS SUVESTINĖ**

**2024-07-31**

(Data)

|  |  |  |  |
| --- | --- | --- | --- |
| **Data** | **Pateikiamos informacijos apibendrinimas** | **Informacijos šaltinis** | **Pastabos** |
| Lietuvos verslo plėtrai aktuali informacija | | | |
| 07-11 | Ekonomikos ministras paskelbė, kad „Revolut“ ir „Wise“ nereikės mokėti nuo rugpjūčio 1 d. įvesto valiutos keitimo mokesčio, jei šios valiutai keisti taikys vidutinį biržos kursą. | [www.atv.hu](http://www.atv.hu) |  |
| 07-31 | „OTP“ bus vienas pirmųjų bankų, rugsėjį pradėsiančių teikti naują mobiliųjų mokėjimų paslaugą „qvik“. | [www.azenpenzem.hu](http://www.azenpenzem.hu) | Paslauga bus nemokama vartotojams ir pigesnė prekybininkams, palyginti su dabartiniais mokesčiais už kortelių priėmimą. Pirmajame etape įmonės, naudojančios „SimplePay“, galės pasiūlyti klientams QR kodų ir *deeplink* mokėjimus, vėliau – bekontakčius mokėjimus naudojant NFC. |
| Lietuvos turizmo sektoriui aktuali informacija | | | |
| 07-03 | „Wizz Air“ pradėjo skrydžius maršrutu Budapeštas-Brasovas 3 k. / sav., taip pat 2 k. / sav. skraidins į Jerevaną ir kasdien – į Bukareštą. Taip pat šią vasarą skraidinama naujais maršrutais į Briuselį, Štutgartą ir Valensiją. | [www.airportal.hu](http://www.airportal.hu) | Iš viso iš Budapešto oro uosto šią vasarą galima pasiekti 130 miestų. |
| 07-08 | Budapešto oro uosto persėdimo zonose įrengtos 2 erdvės keleiviams, kurie priversti laukti vėluojančių skrydžių. | [www.portfolio.hu](http://www.portfolio.hu) | Ten teikiama informacija, prireikus – vanduo, sumuštiniai, sauskelnės, kūdikių maistas. Taip pat išplėsta interneto prieiga, įrengtos patogesnės kėdės, gultai. |
| 07-10 | Pasak Ekonomikos ministro, nuo 2025 m. sausio 1 d. bus atšauktas nenumatyto pelno mokestis (*windfall tax)* avialinijoms. | [www.portfolio.hu](http://www.portfolio.hu) | Dėl pastaruoju metu itin vėluojančių skrydžių jis kaltino perpildytą Europos oro erdvę ir mažą Vengrijos oro erdvės naudojimo kainą. Su „HungaroControl“ bus peržiūrėti naudojimosi oro erdve mokesčiai. |
| 07-10 | Nuo spalio 27 d. „Wizz Air“, nusprendę konsoliduoti veiklą Budapešto oro uoste, uždaro bazę Debrecene. Vasarą skrydžiai iš Debreceno į Burgasą, Larnaką, Londoną ir Romą bus toliau vykdomi. | [www.portfolio.hu](http://www.portfolio.hu) | Prognozuojama, kad šiemet Debreceno oro uosto srautas padidės 10 proc., 2023 m. pirmąkart po pandemijos peržengta 300 tūkst. keleivių ribą. |
| 07-12 | Konkurencingumo taryba (GVH) įspėjo pigių skrydžių bendroves „Wizz Air“, „Ryanair“ ir „EasyJet“ dėl pastaruoju metu itin vėluojančių skrydžių. | [www.24.hu](http://www.24.hu) |  |
| 07-26 | „Wizz Air“ pradės vykdyti skrydžius 4 naujomis kryptimis iš Budapešto: nuo spalio į Genują, Žironą, Marakešą, nuo gruodžio – į Memingeną. „Wizz Air“ taip pat planuoja dažniau skraidyti į Tel Avivą, Stambulą, Milaną, Berlyną, Madridą, Atėnus ir Glazgą. | [www.novekedes.hu](http://www.novekedes.hu) | Budapešto oro uosto pajėgumas padidės daugiau nei daugiau nei 30 proc. iki 7 mln. keleivių žiemą, palyginti su pernai. |
| Bendradarbiavimui MTEPI[[1]](#footnote-1) srityse aktuali informacija | | | |
| 07-04 | „MOL Group“ mokslinių tyrimų ir gamybos padalinyje įsteigė naujosios energetikos skyrių, prižiūrėsiantį geoterminės energijos gavybą ir ličio gavybos bandomąjį projektą, bus ieškoma būdų panaudoti naftos gavybos metu į paviršių iškeltą vandenį. Skyrius kuruos ir anglies dioksido surinkimo ir saugojimo veiklą, metano emisijos mažinimą. | [www.portfolio.hu](http://www.portfolio.hu) |  |
| Lietuvos ekonominiam saugumui aktuali informacija | | | |
| 07-09 | Lankydamasis Pekine, Užsienio reikalų ir prekybos ministras P. Szijjarto teigė, kad Kinijos įmonių investicijos Vengrijoje siekia 6,4 trln. Ft, sukuria apie 25 tūkst. darbo vietų, dėl to Vengrija tampa pasaulinės automobilių pramonės revoliucijos ir technologinių inovacijų centru. | [www.24.hu](http://www.24.hu) | Šią vasarą tarp Budapešto ir 7 Kinijos miestų iš viso yra 21 tiesioginis skrydis / sav. |
| 07-09 | Liepos 8 d. Ekonomikos ministras su Kinijos banko viceprezidentu Zhangu Xiaodongu aptarė galimus naujus bendrus projektus, ypač energetikos ir infrastruktūros plėtros finansavimą. | [www.magyarnemzet.hu](http://www.magyarnemzet.hu) |  |
| 07-26 | Nuo liepos 8 d. į Vengriją palengvinta tvarka atvykti dirbti gali Rusijos ir Baltarusijos piliečiai (jie įtraukti į „Nacionalinę kortą“ galinčių gauti šalių piliečių sąrašą). | [www.444.hu](http://www.444.hu) | Su „Nacionaline korta“ suteikiamas leidimas Vengrijoje dirbti nuo 90 d. iki 2 m. Manoma, kad tai lėmė „Paks“ atominės elektrinės plėtros projekto, kurio rangovas „Rosatom“, darbininkų poreikis. |
| 07-30 | „MET Group“ liepos 29 d. paskelbė, kad pasirašė susitarimą dėl 1,1 mlrd. eurų skolinimosi bazės priemonės (BBF), kuri gali būti išplėsta iki 1,7 mlrd. eurų ir skirta jos pardavimų ir prekybos padaliniui. | [www.portfolio.hu](http://www.portfolio.hu) | Kredito linija skirta „MET“ SGD importo, gamtinių dujų laikymo ir pardavimo veiklai Europoje ir už jos ribų. |
| Bendra ekonominė informacija | | | |
| 07-01 | Gegužės mėn. nedarbo lygis sumažėjo iki 4,3 proc. (4,4 proc. balandžio mėn.), bedarbių skaičius siekė 212,1 tūkst. Dirbančių asmenų buvo 4 mln. 749,4 tūkst. (36 tūkst. daugiau nei prieš metus). | [www.ksh.hu](http://www.ksh.hu),  [www.economx.hu](http://www.economx.hu) | Vyrų nedarbo lygis siekė 4,6 proc., moterų – 4,2 proc. Vid. nedarbo laikotarpis kovo–gegužės mėn. buvo 9,8 mėn., 36 proc. bedarbių nedirbo ilgiau nei 1 m. Dėl gyventojų skaičiaus sumažėjimo užimtumo lygis gegužės mėn. pasiekė rekordinius 65,2 proc. |
| 07-01 | Gegužės mėn. pramonės gamintojų kainos, palyginti su 2023 m. geguže, sumažėjo 0,2 proc. | [www.ksh.hu](http://www.ksh.hu), [www.napi.hu](http://www.napi.hu) | Sausio–gegužės mėn. pramonės kainos buvo 3,2 proc. mažesnės nei pernai tuo pačiu laikotarpiu (vidaus rinkoje kainos sumažėjo 5,5 proc., eksporto – 3,2 proc.). |
| 07-02 | Balandžio mėn. prekybos perteklius buvo 1,75 mlrd. eurų (daugiau nei 4 k. daugiau nei 2023 m. balandį). | [www.ksh.hu](http://www.ksh.hu),  [www.economx.hu](http://www.economx.hu) | Eksportas augo 9,2 proc. (iki 12,5 mlrd. eurų), importas sumažėjo 2,9 proc. (iki 10,8 mlrd. eurų). Eksportas į ES padidėjo 11 proc., importas – 12 proc., palyginti su 2023 m. |
| 07-02 | Kinijos „Huayou group“ dukterinė įmonė „Bamo Technology Hungary“ pradėjo katodinių medžiagų gamyklos statybas Ácso mieste. | [www.telex.hu](http://www.telex.hu) | Tai bus pirmoji „Huayou Cobalt“ gamykla Europoje, joje bus gaminama katodų medžiaga elektromobilių baterijoms, gamybos pajėgumai sieks 100 tūkst. t per metus, 2026 m. numatomos beveik 4 mlrd. eurų metinės pardavimo pajamos. Vyriausybė prisidės 44 mlrd. Ft investicijomis vandentiekio ir kelių infrastruktūrai gerinti. |
| 07-02 | „4iG“ ir „Telecom Egypt“ pasirašė ketinimų protokolą įsteigti bendrą įmonę, kuri per 10 m. investuos 600 mln. USD į Egipto šviesolaidinio tinklo plėtrą. | [www.portfolio.hu](http://www.portfolio.hu) |  |
| 07-03 | I ketvirčio pabaigoje biudžeto deficitas siekė 1,1 trln. Ft (5,4 proc. BVP), tad buvo mažesnis nei 2023 m. I ketvirtį (1,7 trln. Ft / 9,4 proc. BVP). | [www.ksh.hu](http://www.ksh.hu),  [www.portfolio.hu](http://www.portfolio.hu) | Pajamos iš PVM I ketvirtį padidėjo 5,6 proc., pajamų mokesčio – 17,1 proc., soc. draudimo įmokų – 14 proc., kitos pajamos – 12 proc. Išlaidos padidėjo 146 mlrd. Ft (1,7 proc.). |
| 07-04 | Pašarų gamintoja „UBM“ su 50 mln. eurų investicija plečiasi į Kazachstaną. Per 2 m. planuojama pastatyti mišinių gamyklą, laboratoriją ir švietimo centrą, iki 2028 m. – 3 pašarų gamyklas (po 100 tūkst. t metinių gamybos pajėgumų). | [www.mfor.hu](http://www.mfor.hu) |  |
| 07-05 | „GfK“ duomenimis, vidutinės metinės mažmeninės prekybos išlaidos vienam gyventojui Vengrijoje sudaro 70 proc. 25 Europos šalių vidurkio. | [www.hvg.hu](http://www.hvg.hu) | Skurdžiausias regionas yra Szabolcso-SzatmárBerego apskritis, kurioje išlaidos sudaro 84 proc. Vengrijos vidurkio. Vengrijos vidurkis 4 tūkst. 572 eurai, net ir Budapešte, kur išlaidos 13 proc. didesnės nei likusioje šalyje, bet net ir šis rodiklis mažesnis nei Slovėnijos ar Kroatijos vidurkis. |
| 07-05 | Dėl nepakankamos paklausos nebus didinami dujų importo per Rumuniją pajėgumai. | [www.portfolio.hu](http://www.portfolio.hu) |  |
| 07-05 | Vokietijos ir Izraelio remiama gynybos technologijų bendrovė „Dynamit Nobel Defence“ ir Vengrijos valstybinė „N7 Holding National Defence Innovation“ birželio gale Vecsese pradėjo naujos prieštankinių raketų gamyklos statybas. | [www.hvg.hu](http://www.hvg.hu) | Gamykloje dirbs apie 40 žmonių.  2025 m. IV ketvirtį planuojama pradėti nuo peties paleidžiamų prieštankinių raketų ir paleidimo vamzdžių, paleidimo vamzdžiai bus gaminami išskirtinai tik Vengrijoje. |
| 07-09 | Birželio mėn. biudžeto deficitas buvo 107,8 mlrd. Ft. Per pirmąjį pusmetį deficitas siekė 2,656 trln. Ft, t. y. 66,7 proc. 2024 m. tikslo, centrinio biudžeto deficitas buvo 2,640 trln. Ft, socialinės apsaugos fondų deficitas – 161,9 mlrd. Ft, nepriklausomų valstybės fondų perteklius – 145,6 mlrd. Ft. | [www.portfolio.hu](http://www.portfolio.hu) | Palūkanų išlaidos buvo 2,010 trln. Ft (649,4 mlrd. Ft daugiau nei prieš metus). Išlaidos pensijoms siekė 3,326 trln. Ft, sveikatos priežiūrai – 1,353 trln. Ft. Per pirmąjį pusmetį iš ES gauta 578,2 mlrd. Ft. |
| 07-09 | Dėl didelio paraiškų skaičiaus Vyriausybė 30 mlrd. Ft padidino subsidijų sumą, skirtą saulės kolektoriams įrengti (pradinė suma – 75,8 mlrd. Ft). | [www.portfolio.hu](http://www.portfolio.hu) | Jau patvirtinta daugiau kaip 18 tūkst. paraiškų, numatoma iš viso finansuoti ne 15, o daugiau kaip 25 tūkst. projektų. Vid. prašomos paramos suma – 4,1 mln. Ft. |
| 07-09 | Pratęstas nenumatyto pelno dėl karo Ukrainoje mokestis (2,8 proc.) tarptautinėms ir energetikos įmonėms, iš kurio surinktos lėšos bus skirtos gynybai. | [www.portfolio.hu](http://www.portfolio.hu) | Š. m. numatoma surinkti 400 mlrd. Ft. Taip pat didės mokesčiai bankams, ypač tiems, kurie neplanuoja įsigyti daugiau Vyriausybės vertybinių popierių: nuo rugpjūčio 1 d. finansinių sandorių mokestis bus padidintas nuo 0,3 iki 0,45 proc., neapmokestinamoji riba – iki 20 tūkst. Ft; grynųjų pinigų išėmimo mokestis padidės nuo 0,6 iki 0,9 proc., bus įvestas naujas valiutos keitimo mokestis (0,45 proc., neapmokestinamoji riba 20 tūkst. Ft). Kad našta nebūtų perkelta klientams, šiemet bus įšaldyti sąskaitų aptarnavimo ir kortelių mokesčiai. |
| 07-10 | Birželį vartotojų kainų indeksas sumažėjo iki 3,7 proc. (4 proc. gegužę). Bazinė infliacija padidėjo iki 4,1 proc. | [www.portfolio.hu](http://www.portfolio.hu) | Palyginti su 2023 m. birželiu, maisto kainos padidėjo 1,1 proc., namų ūkių energijos sumažėjo 2,7 proc., ilgalaikio vartojimo prekių sumažėjo 1,3 proc., degalų – padidėjo 3,2 proc., paslaugų išaugo 9,7 proc. |
| 07-10 | EK paskelbė, kad perviršinio deficito procedūra prieš Vengriją yra pagrįsta (ir dar 6 ESVN). | [www.portfolio.hu](http://www.portfolio.hu) | 2023 m. Vengrijos biudžeto deficitas buvo 6,7 proc. BVP, valstybės skola – 73,5 proc. BVP. Pabrėžiama, kad Vengrijos deficito prognozės 2024 ir 2025 m. taip pat viršija 3 proc. ribą. Vengrijos Vyriausybės deficito prognozė 2024 m. – 4,5 proc., EK manymu, jis sieks 5,4 proc. BVP. |
| 07-10 | Vengrijos bankų asociacija sukritikavo mokesčių bankams didinimą nuo rugpjūčio 1 d., esą tai taps kliūtimi sektoriui remti ekonomikos augimą teikiant paskolas ir suteiks pranašumą užsienio *fintech* įmonėms. | [www.vg.hu](http://www.vg.hu) | Paneigta, kad dėl karo uždirbta perteklinio pelno, ir pabrėžiama, kad bankai rėmė vyriausybės ekonominę politiką finansuodami SVV, dalyvaudami skaitmeninimo ir paramos šeimoms schemose. |
| 07-11 | Ekonomikos ministras paskelbė, kad nuo 2025 m. sausio 1 d. atšaukiamas nenumatyto pelno mokestis farmacijos ir telekomunikacijų įmonėms, avialinijoms; draudimo įmonėms tam tikrais atvejais bus sumažintas perpus. | [www.atv.hu](http://www.atv.hu) |  |
| 07-12 | Dėl šiltų ir sausų orų miežių derlius pradėtas nuimti 2 sav. anksčiau nei planuota. Nuimta 1,47 mln. t derliaus (pernai buvo 2,25 mln. t). Vid. derlingumas siekia beveik 5,7 t / ha ir atitinka ankstesnių metų derlingumą. | [www.agroinform.hu](http://www.agroinform.hu) | Iš viso apsėtas plotas – 864 tūkst. ha. Derliaus nuimta iš 76 proc. apsėto ploto. |
| 07-15 | Gegužę pramonės gamyba, palyginti su pernai geguže, sumažėjo 5,2 proc. Pagal d. d. skaičių pakoreguotais duomenimis per metus gamyba sumažėjo 4,9 proc., o nuo balandžio – 1,1 proc. Pramonės eksporto apimtis buvo 10,5 proc. mažesnė nei prieš metus, pardavimai vidaus rinkoje smuko 0,5 proc. Apdirbamosios gamybos (96 proc. visos gamybos) apimtis sumažėjo 6,4 proc. Sausio–gegužės mėn. pramonės gamyba susitraukė 2,4 proc., pramonės eksportas – 4,5 proc., pardavimai vidaus rinkoje – 2,4 proc. | [www.ksh.hu](http://www.ksh.hu),  [www.portfolio.hu](http://www.portfolio.hu) | Transporto priemonių (25 proc. viso apdirbamosios pramonės sektoriaus) gamyba, palyginti su pernai, sumažėjo 14,5 proc., automobilių – 18,6 proc., automobilių dalių – 10,3 proc.; elektronikos gamyba susitraukė 18,7 proc., baterijų – 32 proc. Prastus rezultatus lemia maža eksporto paklausa ir lėtesnis EV sektoriaus augimas nei tikėtasi. |
| 07-15 | Liepos 12 d. Vengrijos ir Turkijos finansų ministrai pasirašė susitarimo memorandumą. | [www.magyarnemzet.hu](http://www.magyarnemzet.hu) | Siekiama glaudžiau bendradarbiauti finansų, gynybos, energetikos, migracijos kontrolės, viešųjų finansų (makroekonominio planavimo, biudžeto planavimo, skolos valdymo, iždo modernizavimo) srityse. II ir III ketvirčiais Vengriją turėtų pasiekti 275 mln. m3 turkiškų gamtinių dujų. |
| 07-15 | „MOL“ bendradarbiaudami su „Lummus Technology“ pradėjo projektuoti plastiko atliekų perdirbimo gamyklą, kuri bus statoma Tiszaújvárose, per metus ten bus galima perdirbti 40 tūkst. t mišrių plastiko atliekų. | [www.portfolio.hu](http://www.portfolio.hu) | Gamykla iškils „MOL Petrochemicals“ sklype, atliekos bus naudojamos naftos chemijos gamyklos. „MOL“ tikslas – kasmet surinkti beveik 5 mln. t komunalinių atliekų. |
| 07-16 | Prekiautojų naftos žaliava asociacijos MASZ duomenimis, pirmąjį 2024 m. pusmetį degalų suvartojimas Vengrijoje sumažėjo 0,9 proc., palyginti su 2023 m. pirmuoju pusmečiu. Parduoto benzino kiekis sumažėjo 0,3 proc., dyzelino – 1,2 proc. Iš viso sunaudota 1,87 mlrd. l degalų: 741,9 mln. l benzino ir 1,13 mlrd. l dyzelino. | [www.portfolio.hu](http://www.portfolio.hu) | MASZ narių degalinėse parduodama 75 proc. visos mažmeninės prekybos benzinu ir apie 66 proc. dyzelino. |
| 07-16 | „OTP“ bankas traukiasi iš Rumunijos rinkos. Už 347,5 mln. eurų dukterinė įmonė parduota didžiausiam Rumunijos bankui „Transilvania Bank“. Po įsigijimo pastarojo rinkos dalis padidėjo nuo 20 iki 22,5 proc. | [www.portfolio.hu](http://www.portfolio.hu) |  |
| 07-17 | Kinijos EV gamintojas „SAIC“, kuriam ES pritaikė didžiausią (37,6 proc.) muitų tarifą, ruošiasi apeiti mokestį statydama gamyklą ES. Nors deramasi su Ispanijos Vyriausybe, Čekija ir Vengrija taip pat svarstomos dėl pigesnės darbo jėgos. | [www.carnewschina.com](http://www.carnewschina.comu) |  |
| 07-18 | Birželį naujų būsto paskolų vertė viršijo 130 mlrd. Ft, tad per pirmąjį pusmetį jau beveik 10 proc. viršyta visa 2023 m. suma. Pernai paskolų imta mažai dėl didelės infliacijos ir mažėjusio realiojo darbo užmokesčio. 2024 m. pradžioje palūkanų normos buvo 2,5–3,5 proc. mažesnės nei metais anksčiau, tad naujų paskolų mėn. įmokos sumažėjo 17–23 proc. | [www.portfolio.hu](http://www.portfolio.hu) | Š. m. pradėta taikyti būsto paskolų subsidijų sistema „CSOK plius“ jau sudaro 25-–30 proc. naujų būsto paskolų. |
| 07-18 | Pirmąjį pusmetį dujų suvartojimas Vengrijoje sumažėjo 6,5 proc. – iki 4,37 mlrd. m3. | [www.portfolio.hu](http://www.portfolio.hu) | Palyginti su 2022 m. pirmąja puse, suvartojimas sumažėjo 23,3 proc. Anot Energetikos ministerijos, Vengrija viršijo ES dujų suvartojimo mažinimo lūkesčius du kartus iš eilės (15 proc. mažinimas nuo 5 m. vidurkio). Tiek pernai, tiek š. m. (iki balandžio) Vengrija sutaupė 20 proc. Liepos pradžioje dujų atsargos siekė 3 / 4 talpos. |
| 07-18 | Vengrai yra didžiausia pilnu etatu Austrijoje dirbančių asmenų grupė pagal kilmę, birželio mėn. jų buvo 127 tūkst. 865. Tai visų laikų Austrijoje dirbančių vengrų skaičiaus rekordas. | [www.vg.hu](http://www.vg.hu) | Manoma, kad skaičius didės ateinančiais mėn. ir smarkiai sumažės nuo rudens vidurio. |
| 07-18 | Statybos ir transporto ministras Jánosas Lázáris pažadėjo griežtinti maisto kokybės reikalavimus po to, kai „Coca-Cola“ patvirtino, kad Vengrijos rinkoje „Fanta“ gėrime yra mažiau apelsinų koncentrato nei Vakarų Europos „Fantoje“. | [www.magyarnemzet.hu](http://www.magyarnemzet.hu) | J. Lazaris piktinosi įmonėmis, kurios „pataikauja tokioms bendrovėms dėl kelių papildomų investicijų, o ne teikia pirmenybę vengrų sveikatai.“ „Spar“, „Lidl“ ir „Aldi“ yra viską užvaldžiusios ir suinteresuotos tik vienu dalyku: parduoti kuo daugiau dalykų, dėl kurių vengrai tampa pažeidžiami. |
| 07-18 | „Duna House“ žengia į Vengrijos energetikos rinką: dukterinė įmonė „DH Energy“ siūlys energijos vartojimo efektyvumo didinimo sprendimus namų ūkiams ir smulkiajam verslui, ketinama dalyvauti namų renovacijos programoje. | [www.portfolio.hu](http://www.portfolio.hu) |  |
| 07-19 | P. Korėjos įmonė „EcoPro“ su konsorciumu, vadovaujamu „BNP Paribas“ ir koordinuojamu „HSBC“, pasirašė 860 mln. USD paskolos sutartį 1,5 mlrd. USD vertės aktyviųjų katodų gamyklai Debrecene statyti. Gamykloje bus gaminamos medžiagos EV ličio jonų baterijoms. | [www.businesskorea.co.kr](http://www.businesskorea.co.kr) | Tai bus pirmoji „EcoPro“ gamykla už P. Korėjos ribų. „BNP Paribas“ ir „HSBC“ . |
| 07-22 | Per pirmąjį 2024 m. pusmetį Vengrijos saulės energijos gamybos pajėgumai išaugo 673 MW (10 proc., palyginti su šiuo laikotarpiu pernai), ir birželio gale siekė 6 tūkst. 712 MW. | [www.portfolio.hu](http://www.portfolio.hu) | Didesnių nei 50 kW jėgainių bendra galia siekė 3 tūkst. 678 MW, 275 tūkst. namų ūkių ir mažų elektrinių bendra galia sudarė 2 tūkst. 514 MW, savo saulės elektrines turinčių įmonių – 520 MW. Vyriausybės 2030 m. pajėgumų tikslas pakoreguotas nuo 6 iki 12 GW. |
| 07-23 | „Trenkwalder“ skaičiavimais, II ketvirtį kvalifikuotų ir pusiau kvalifikuotų darbuotojų vidutinis valandinis bruto darbo užmokestis buvo 2 tūkst. 104 Ft (13,5 proc. daugiau nei prieš metus). | [www.magyarhirlap.hu](http://www.magyarhirlap.hu) | Pastebima, kad balandžio–birželio mėn. buvo trečias ketvirtis iš eilės, kai dėl mažėjančios infliacijos darbuotojų realusis darbo užmokestis augo. |
| 07-23 | Birželį biudžeto deficitas buvo 107,8 mlrd. Ft (pernai buvo 132,7 mlrd. Ft). Centrinio biudžeto pajamos buvo 1,8 proc. didesnės nei prieš metus. Grynosios pajamos iš PVM siekė 686 mlrd. Ft (1,6 proc. daugiau nei pernai), namų ūkių įmokos padidėjo 14,8 proc. (iki 356 mlrd. Ft), pajamų mokesčio įplaukos padidėjo 15,1 proc. (iki 332 mlrd.). I pusmečio deficitas siekė 2,656 trln. Ft, iš kurių 2,64 trln. Ft – centrinio biudžeto deficitas. | [www.magyarhirlap.hu](http://www.magyarhirlap.hu) | Tai mažiausias birželio mėn. deficitas per 22 m. |
| 07-23 | Birželį 62 proc., palyginti su pernai birželiu, išaugo keleivių traukiniais srautas, nepaisant „MAV“ raginimų rinktis autobusus. 84 proc. autobusų veikia oro kondicionierius, traukinių – 40 proc. Liepos 5–15 d. 30 proc. iš 35 tūkst. traukinių vėlavo, 1,6 proc. maršrutų atšaukti. | [www.telex.hu](http://www.telex.hu) |  |
| 07-24 | Ukrainai sustabdžius „Lukoil“ naftos tranzitą į Vengriją, EK pradėjo arbitražo procedūrą. Artimiausiu metu neišsprendus klausimo, Vengrijai gresia rimtas energijos trūkumas ir didžiulės kainos. Blokuojama 33 proc. Vengrijos naftos importo. | [www.hvg.hu](http://www.hvg.hu), www.politico.eu | „MOL“ perdirba 70 proc. iš Rusijos atkeliaujančios naftos, 70 proc. visos į Vengriją importuojamos naftos perkama iš Rusijos, pusė jos – iš „Lukoil“. |
| 07-24 | Liepos 23 d. CB sumažino bazinę palūkanų normą 25 baziniais punktais – iki 6,75 proc, kaip ir tikėtasi. | [www.portfolio.hu](http://www.portfolio.hu) | Sprendimą lėmė atsigaunanti ekonomika, didelės užsienio valiutos atsargos ir einamosios sąskaitos perteklius, deficito mažinimo priemonės ir atsargi pinigų politika, dėl kurių pagerėjo rizikos vertinimas. CB pabrėžia, kad atsargumas pateisinamas dėl geopolitinės įtampos ir nestabilios finansų aplinkos. Infliacijos prognozė nesikeičia: bazinė infliacija galėtų pakilti iki maždaug 5 proc. iki metų galo. Prognozuojama 2024 m. vidutinė infliacija – 3–4,5 proc. |
| 07-24 | Iš EK jungtinio tyrimų centro palydovinių duomenų matyti, kad liepos viduryje Vengrijoje, kaip ir kitur Europoje, buvo sumažėjęs numatomas derlius. | [www.mfor.hu](http://www.mfor.hu) | Kadangi antrojoje liepos pusėje karščio banga tęsėsi, tikėtina, kad derlius bus dar mažesnis nei ši prognozė. Prognozuojamas kukurūzų derlingumas / ha sumažėjo 14 proc. (nuo 7,47 t iki 6,77 t), saulėgrąžų – 9 proc. (nuo 3,01 iki 2,73 t). „Hungaromet“ duomenimis 30 d. kritulių buvo 20–50 mm mažiau nei vidutiniškai, o pavienių audrų nepakanka žemei drėkinti po karščių. |
| 07-24 | P. Szijjarto pranešė, kad Vokietijos „Einhell“ statys gamyklą Sormase, kur bus surenkamos baterijos ir elektrinių įrankių įkrovikliai. | [www.magyarhirlap.hu](http://www.magyarhirlap.hu) | Investicijos vertė – 2 mlrd. Ft, valstybės subsidija – 400 mln. Ft, pirmuoju etapu bus sukurta 80 darbo vietų. Didelę dalį „Einhell“ tiekimo grandinės sudaro Kinijos partneriai. Pasak P. Szijjarto, ekonomikos pajėgumas priklauso nuo Vokietijos ir Kinijos įmonių bendradarbiavimo. Anot „Site Selection Magazine“, Vengrija buvo pirma pagal TUI Rytų Europos ir Centrinės Azijos kategorijoje. Vokietijos įmonės išlieka didžiausiomis investuotojomis Vengrijoje, jose dirba apie 300 tūkst. žmonių. Per 10 m. daugiau nei 200 stambių Vokietijos investicijų gavo paramą, plėtros vertė 10 mlrd. eurų. |
| 07-24 | Pietų Korėjos bendrovės „Bumchun“ dukterinė įmonė „BC Gen Hungary“ investuos apie 21 mlrd. Ft gamybai Salgótarjane patrigubinti. | [www.hirado.hu](http://www.hirado.hu) | Gamykloje gaminami aliuminio jungtys EV baterijoms. Valstybė prisidės 3,75 mlrd. Ft, bus sukurta 400 darbo vietų. P. Szijjarto teigimu, tai tik dar labiau sustiprins Vengrijos elektronikos sektorių, kurio gamybos vertė sausio–gegužės mėn. siekė 4,5 trln. Ft, 95 proc. eksportuota; automobilių pramonė Vengrijoje sudaro 30 proc. visos pramonės gamybos, pernai produkcijos vertė siekė 13,7 trln. Ft. |
| 07-25 | Liepos 24 d. pasirašytas susitarimas su Rumunija pradėti ruoštis geležinkelio linijai tarp Szegedo ir Timišoaros tiesti. | [www.magyarhirlap.hu](http://www.magyarhirlap.hu) |  |
| 07-25 | Gegužę vid. bruto darbo užmokestis buvo 652 tūkst. Ft (14,8 proc. daugiau nei pernai gegužę). Vidutinis grynasis darbo užmokestis buvo 433,6 tūkst. Ft (išaugo 14,6 proc.), realusis padidėjo 10,4 proc. Sausį–gegužę vid. bruto užmokestis padidėjo 14,2 proc., iki 633,3 tūkst. Ft, neto – 14,2 proc., iki 421,1 tūkst. Ft. | [www.ksh.hu](http://www.ksh.hu) | Vid. grynasis uždarbis privačiame sektoriuje siekė 427,7 tūkst. Ft (12,8 proc. augimas), viešajame – 399,4 tūkst. Ft (18,1 proc.), NVO – 417,7 tūkst. Ft (17,6 proc.). Viešojo sektoriaus atlyginimų vidurkį pagerino padidinti mokytojų atlyginimai. |
| 07-25 | „GKI“ vartotojų pasitikėjimo rodiklis liepos mėn. buvo -12,3 punkto (birželį buvo -11,2). Verslo pasitikėjimo rodiklis sumažėjo nuo -6 iki -7,5, namų ūkių pesimizmas sumažėjo nuo -26,1 iki -25,9 punkto. | [www.gki.hu](http://www.gki.hu), [www.portfolio.hu](http://www.portfolio.hu) | „Portfolio“ pažymi, kad Vengrijos verslo aplinkos nuspėjamumas kiek sumažėjo. |
| 07-25 | „Rheinmetall“ gamykloje Zalaegerszege pagaminta pirmoji pėstininkų kovos mašina „Lynx KF-41“. Gamykloje, kur įrengti ir MTEPI pajėgumai, dirba daugiau kaip 220 žmonių, o per ateinančius metus tikimasi įdarbinti dar 200. | [www.hirado.hu](http://www.hirado.hu) | Tikslas – Vengrijos kariuomenę ilgainiui aprūpinti tik šalies viduje gaminama įranga. |
| 07-25 | III ketvirtį „Gránit Bank Group“ pradės veikti Rumunijos rinkoje ir taps pirmuoju Vengrijos banku, teikiančiu tarpvalstybines paslaugas Rumunijoje. | [www.portfolio.hu](http://www.portfolio.hu) | Tarpvalstybinių paslaugų teikimą palengvina skaitmeninei bankininkystei sukurta mobilioji programėlė. „Gránit Bank“ siekia pritraukti mažmeninių klientų, kurie atviri skaitmeninėms paslaugoms, šiuo tikslu rengia specialią akciją. |
| 07-26 | Balandžio 19 d. Vengrija iš trijų Kinijos bankų infrastruktūros plėtrai pasiskolino 1,1 mlrd. USD 3 m. laikotarpiui, kintama palūkanų norma. Paskolos sąlygos ir palūkanų norma neviešinamos. | [www.afp.com](http://www.afp.com) | Vyriausybė neskelbė apie paskolą, ji paimta 8 d. po to, kai paskelbta apie Vyriausybės investicijų atidėjimą. Neskaitant obligacijų, tai yra didžiausias Vengrijos įsiskolinimas. |
| 07-26 | Šią vasarą ūkininkai prikūlė 5 mln. t kviečių (apsėtas 864,5 tūkst. ha plotas). Vid. derlingumas beveik 5,8 t / ha –daugiau nei pernai ir už pastarųjų 5 m. vidurkį. | [www.agroinform.hu](http://www.agroinform.hu) | Bendras kviečių derlius viršija metinį vidaus suvartojimą (apie 3 mln. t). Žieminių miežių bendras derlius siekė 1,5 mln. t (vidaus poreikis – 1 t), derlingumas buvo 5,7 t / ha. Vid. rapsų derlingumas siekė beveik 2,5 t / ha. |
| 07-26 | Statybos ir transporto ministerijos sprendimu tarpmiestinių autobusų vežėjas „Volanbusz“ iki 2024 m. galo bus prijungtas prie geležinkelių įmonės „MAV“. | [www.24.hu](http://www.24.hu) |  |
| 07-26 | Viešųjų pirkimų tarnybos duomenimis, per pirmąjį pusmetį Vengrijoje viešųjų pirkimų vertė išaugo 25 proc., palyginti su pirmuoju pusmečiu pernai – iki 1,6 trln. Ft (sutarčių skaičius padidėjo 1,3 proc., iki 3 tūkst. 876). Vieno pasiūlymo sutarčių ES viešuosiuose pirkimuose sumažėjo 7,3 proc. pagal kiekį ir 10 proc. pagal vertę (tokių sutarčių buvo 27,9 proc., ES vidurkis – 20 proc., tikslas – 15 proc.). | [www.vg.hu](http://www.vg.hu) |  |
| 07-29 | Nedarbo lygis birželį buvo 4,2 proc. (gegužę buvo 4,3 proc.). | [www.portfolio.hu](http://www.portfolio.hu) | Oficialiai buvo registruota 210,3 tūkst. bedarbių – 1,8 tūkst. mažiau nei gegužę, bet 22,9 tūkst. daugiau nei prieš 12 mėn. Vid. nedarbo laikotarpis pailgėjo nuo 9,5 iki 10 mėn. pernai birželį. Užimtumo lygis 15–74 m. amžiaus grupėje siekė 65,4 proc. (4,77 mln. žmonių), užsienyje dirbo 106 tūkst. vengrų. |
| 07-29 | „MAV“ iš Švedijos „Nordic Re-Finance“ išsinuomavo 15 dyzelinių lokomotyvų, siekdami dorotis su augančiais keleivių srautais ir traukinių trūkumu. Jie turėtų pasiekti Vengriją iki š. m. galo. | [www.hang.hu](http://www.hang.hu) |  |
| 07-30 | Austrijoje dirbančių vengrų vid. bruto darbo užmokestis yra 761 tūkst. Ft – beveik dvigubai daugiau nei vid. alga Vengrijoje. | [www.g7.hu](http://www.g7.hu) | Visus metus Austrijoje dirbančių vengrų vid. bruto uždarbis siekia 1 mln. 142 tūkst. Ft. Balandį Austrijoje dirbo 118 tūkst. vengrų, tai antra didžiausia Austrijoje dirbančių užsieniečių grupė po vokiečių. Didžioji dalis jų gyvena Vengrijoje ir kasdien važiuoja į Austriją. |
| 07-30 | I ketvirtį būsto kainos išaugo 9,1 proc., palyginti su pernai I ketvirčiu. | [www.portfolio.hu](http://www.portfolio.hu) | Parduota 36 proc. daugiau būstų. Realiai nenaujų būstų kainos padidėjo 4,4 proc., o naujų būstų kainos padidėjo 10 proc., palyginti su pernai I ketvirčiu. Būsto kainos padidėjo 5,2 proc., palyginti su  palyginti su 2023 m. IV ketvirčiu. |
| 07-31 | Biudžetinių įstaigų įsiskolinimai pasiekė 79,9 mlrd. Ft. Nieko nedarant, iki metų pabaigos skola gali pasiekti 100 mlrd. Ft. Daugiausia įsiskolinta įmonėms ir tiekėjams, todėl dėl neapmokėtų sąskaitų faktūrų susidaro didelis deficitas ir veiklos sunkumų. Didelių įsiskolinimų turi ligoninės, policijos nuovados ir kalėjimai. 96 proc. skolos – VRM įstaigų. | [www.telex.hu](http://www.telex.hu) | Ligoninių bendros skolos birželį buvo 48 mlrd. Ft, neįskaitant fondų universitetinių klinikų, policijos – 23,3 mlrd. Ft, kalėjimų – 4,2 mlrd. Ft. |
| 07-31 | Išankstiniais duomenimis, II ketvirtį Vengrijos ekonomika nuo I ketvirčio susitraukė 0,2 proc. (prognozuotas 0,4 proc. augimas). Palyginti su pernai II ketvirčiu, preliminariai fiksuotas 1,5 proc. augimas. Ekonomikos ministras dėl prastų rezultatų kaltino karą Ukrainoje ir mažą Europos konkurencingumą. | [www.portfolio.hu](http://www.portfolio.hu) | Galutiniai duomenys bus paskelbti rugsėjį. |

Parengė:

Įgaliotoji ministrė Miglė Jankauskienė, +3612247910, migle.jankauskiene@urm.lt

(Lietuvos Respublikos diplomatinės atstovybės ar konsulinės įstaigos darbuotojo

pareigos, vardas pavardė, telefono numeris, el. paštas)

1. MTEPI - moksliniai tyrimai, eksperimentinė plėtra ir inovacijos [↑](#footnote-ref-1)